2017. gada Noteikumi Nr.

Rīgā (prot. Nr.   .§)

**Noteikumi par interaktīvās azartspēles vai interaktīvās izlozes organizēšanā izmantojamās spēles programmas atbilstības pārskatā iekļaujamo informāciju**

Izdoti saskaņā ar

[Azartspēļu un izložu likuma](https://likumi.lv/ta/id/122941-azartspelu-un-izlozu-likums)

47.panta ceturto daļu un

[80.panta](https://likumi.lv/ta/id/122941-azartspelu-un-izlozu-likums#p4) sesto daļu

1. Noteikumi nosaka sertifikācijas institūcijas, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību vai citā Eiropas Savienības dalībvalsts vai Eiropas Ekonomikas zonas un Eiropas Brīvās tirdzniecības asociācijas valsts akreditācijas institūcijā (turpmāk – sertifikācijas institūcija), interaktīvās azartspēles un interaktīvās izlozes organizēšanā izmantojamās spēles programmas(turpmāk - interaktīvās spēles programma) atbilstības pārskatā iekļaujamo informāciju.

2. Interaktīvās spēles programmas atbilstības pārskats apliecina konkrētās interaktīvās spēles programmas atbilstību šo noteikumu 4. un 5.punktā noteiktajām prasībām.

3. Interaktīvās spēles programma ir datu kopums, kas nepieciešams interaktīvās azartspēles vai interaktīvās izlozes darbībai un satur vienu vai vairākas datnes.

4. Sertifikācijas institūcija interaktīvās spēles programmas atbilstības pārskatā iekļauj informāciju par interaktīvās spēles programmas atbilstību šādām prasībām:

4.1. interaktīvās azartspēles spēles programmas algoritms nodrošina kopējā laimesta kopsummu, ne mazāku par 80 procentiem no iemaksāto likmju kopsummas;

4.2. interaktīvās izlozes spēles programmas algoritms nodrošina, ka laimestu kopsumma nav mazāka par 45 procentiem no biļešu realizācijas kopsummas;

4.3. interaktīvās spēles programmas algoritms balstās uz gadījumatlases principu un spēles iznākuma noteikšanai izmanto nejaušās atlases skaitļu ģeneratora iegūto rezultātu;

4.4. nejaušās atlases skaitļu ģeneratora un nejaušu skaitļu diapazona izmaiņu algoritms atbilst šādiem nosacījumiem:

4.4.1. nejaušās atlases skaitlis ir statistiski neatkarīgs;

4.4.2. nejaušās atlases skaitlis nav prognozējams;

4.4.3. nejaušās atlases skaitļa ģeneratora iegūtais spēles rezultāts atbilst testa rezultātam, kas iegūts ar gadījumatlases testu sērijas palīdzību;

4.5. interaktīvās spēles programmas un katras atsevišķās tās sastāvā esošās daļas kontrolsumma ražotāja noteiktā koda veidā.

5. Sertifikācijas institūcija interaktīvās spēles programmas atbilstības pārskatā iekļauj šādu informāciju:

5.1. sertifikācijas institūcijas nosaukums;

5.2. interaktīvās spēles programmas atbilstības pārskata izdošanas datums;

5.3. interaktīvās spēles programmas atbilstības pārskata numurs;

5.4. interaktīvās spēles programmas nosaukums;

5.5. interaktīvās spēles programmas ražotāja nosaukums.

6. Sertifikācijas institūcija pievieno interaktīvās spēles programmas atbilstības pārskatam dokumentu, kas apliecina tās tiesības veikt interaktīvās spēles programmu atbilstības pārbaudi.

7. Interaktīvās azartspēles vai interaktīvās izlozes organizētāja konkrētaiinteraktīvajai azartspēlei vai interaktīvajai izlozei sertifikācijas institūcijas atbilstošais interaktīvās spēles programmas atbilstības pārskats, kas izsniegts līdz 2018.gada 1.janvārim,ir derīgs līdz laikam, kamēr nav veiktas izmaiņas konkrētajā interaktīvās spēles programmā.

8. Ja pēc šo noteikumu spēkā stāšanās interaktīvo azartspēļu organizētāja vai interaktīvo izložu organizētāja konkrētai interaktīvajai azartspēlei vai interaktīvajai izlozei nav sertifikācijas institūcijas izsniegts atbilstošs interaktīvās spēles programmas atbilstības pārskats, tad sešu mēnešu laikā pēc šo noteikumu spēkā stāšanās interaktīvo azartspēļu organizētājs vai interaktīvo izložu organizētājs iesniedz Izložu un azartspēļu uzraudzības inspekcijā interaktīvās spēles programmas atbilstības pārskatu atbilstoši šajos noteikumos minētajām prasībām.

9. Noteikumi stājas spēkā 2018.gada 1.janvārī.

20

Ministru prezidents M.Kučinskis

Finanšu ministre D.Reizniece-Ozola